Sóveel dok belastingbetalers op vir vlug na KubaMedici van Kuba kom in April 2020 in Suid-Afrika aan. (Foto: Elmond Jiyane/GCIS) Die Suid-Afrikaanse belastingbetaler het sowat R9 miljoen opgedok om mediese toerusting en beskermende drag per vliegtuig in Kuba te gaan aflaai, asook om Suid-Afrikaanse mediese studente wat in Kuba afgestudeer het, te gaan haal en na Johannesburg terug te bring. Dit blyk uit ŉ antwoord van die minister van verdediging, Nosiviwe Mapisa-Nqakula op ŉ skriftelike parlementêre vraag van die DA-LP Kobus Marais. Die vlug, met ŉ SAL-vliegtuig wat deur die Suid-Afrikaanse Nasionale Weermag (SANW) gehuur is, het in Julie verlede jaar uit Johannesburg oor Windhoek na die Kubaanse hoofstad Havana gevlieg, en vanaf Havana na Johannesburg teruggekeer. Mapisa-Nqakula het gesê die vlug na Havana se vlugnommer was SA 2968, en dit het noodsaaklikhede soos gesigmaskers en toiletware na die Suid-Afrikaanse mediese studente in Kuba geneem. Die studente keer gewoonlik jaarliks vir ŉ halfjaarvakansie na Suid-Afrika terug, maar weens die koronavirus was dit verlede jaar nie moontlik nie. Vlug SA 2968 het op 3 Julie vanaf Johannesburg opgestyg en eers in Windhoek aangedoen om noodsaaklikhede op te laai vir Namibiese burgers wat weens die virus in Havana gestrand is. Dit het gevolg op ŉ versoek om hulp wat deur diplomatieke kanale deur die Namibiese regering gerig is. Die koste hiervan (sowat R1,9 miljoen) sal deur die Namibiese regering gedra word. Die doel van die vlug was egter om voorrade aan die Suid-Afrikaanse studente in Kuba te verskaf, asook om 126 afgestudeerde Suid-Afrikaanse mediese studente uit Kuba terug te bring, vergesel van ŉ paar Kubaanse motorwerktuigkundiges en een Kubaanse onderwysraadgewer. Vlug SA 2969 is dus dieselfde vliegtuig wat teruggevlieg het met die 126 studente en 56 Kubane wat in Windhoek afgelaai is op versoek van die Namibiese regering, het die minister gesê. Die algehele koste van die vlugte vir die Suid-Afrikaanse belastingbetaler was R9 442 437,32, waarvan sowat R1,9 miljoen deur die Namibiese regering betaal sal word.